## Pravilnik o obavljanju pokusne plovidbe brodova

### NN 97/1995 (1.12.1995.), Pravilnik o obavljanju pokusne plovidbe brodova

# MINISTARSTVO POMORSTVA, PROMETA I VEZA

Na temelju članka 1043. stavak 1. točka 11. Pomorskog zakonika ("Narodne
novine", br. 17/94) ministar pomorstva, prometa i veza Republike Hrvatske
donosi

## PRAVILNIK

### O OBAVLJANJU POKUSNE PLOVIDBE BRODOVA

Članak 1.

Ovim se pravilnikom propisuju uvjeti i način obavljanja pokusne plovidbe
brodova u unutrašnjim morskim vodama i teritorijalnom moru Republike Hrvatske.

Odredbe ovoga pravilnika odnose se na brodove koji za vrijeme pokusne
plovidbe viju zastavu Republike Hrvatske ili viju zastavu druge države
ako se pokusna plovidba obavlja u unutrašnjim morskim vodama i teritorijalnom
moru Republike Hrvatske.

Članak 2.

Pokusna plovidba broda, u smislu ovog pravilnika, jest plovidba broda
u gradnji ili postojećeg broda nakon obavljenog pregleda ili popravka od
bitnog utjecaja na sposobnost za plovidbu za vrijeme ili nakon gradnje
i pri obavljanju osnovnoga redovnoga i izvanrednoga pregleda postojećeg
broda.

Tehnički nadzor u svrhu utvrđivanja sposobnosti za obavljanje pokusne
plovidbe obavlja Hrvatski registar brodova u skladu sa Tehničkim pravilima.

Na temelju obavljenog nadzora, brodu se izdaje svjedodžba o sposobnosti
broda za obavljanje pokusne plovidbe kojom se potvrđuje da je brod sposoban
za obavljanje pokusne plovidbe.

Navedena svjedodžba ne zamjenjuje brodske isprave propisane međunarodnim
konvencijama, koje brod mora imati sukladno propisima države čiju zastavu
brod vije tijekom obavljanja pokusne plovidbe.

Članak 3.

Mjesto i vrijeme obavljanja pokusne plovidbe broda mora se najaviti
nadležnoj lučkoj kapetaniji koja će izdati odobrenje za obavljanje pokusne
plovidbe broda.

Lučka kapetanija iz stavka 1. ovog članka dužna je obavijestiti ostale
sudionike u pomorskom prometu o mjestu i vremenu obavljanja pokusne plovidbe
broda.

Članak 4.

Na brodu kojim se obavlja pokusna plovidba mogu se nalaziti, osim članova
posade, osobe koje obavljaju ili nadziru obavljanje radova ili ispitivanja.

Članovi posade i osobe iz stavka 1. ovog članka moraju biti pravovremeno
ukrcani na brod radi upoznavanja s postupcima odnosno radnjama koje će
se izvoditi na brodu za vrijeme pokusne plovidbe.

Članak 5.

Zapovjednik broda kojim se obavlja pokusna plovidba mora imati najmanje
dvije godine plovidbenog staža u svojstvu zapovjednika broda upisanog u
kategoriju duge plovidbe.

Članak 6.

Nadležna lučka kapetanija može zabraniti obavljanje pokusne plovidbe
pri kojoj se izvode radovi na brodu uz upotrebu sredstava, materijala odnosno
opreme koja predstavlja neposrednu opasnost za brod, ukrcane osobe ili
okolinu, ili ako se na mjestu obavljanja pokusne plovidbe obavljaju druge
aktivnosti koje mogu ugroziti sigurnu plovidbu.

Članak 7.

Stupanjem na snagu ovog pravilnika prestaje važiti Pravilnik o obavljanju
pokusne vožnje broda ("Narodne novine", br. 53/91).

Članak 8.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/95-02/97

Urbroj: 530-02-95-2

Zagreb, 22. studenog 1995.

Ministar

**Ivica Mudrinić, dipl. ing.**, v. r.

Pravilnik, NN 97/1995-1595
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)